CELEX: 52011SC0820
Language: mt
Date: 2011-06-07 00:00:00
Title: Recommendation for a COUNCIL RECOMMENDATION on the National Reform Programme 2011 of Denmarkand delivering a Council opinionon the updated convergence programme of Denmark, 2011-2015

|
			
		
		
		52011SC0820
		
			Recommendation for a COUNCIL RECOMMENDATION on the National Reform Programme 2011 of Denmarkand delivering a Council opinionon the updated convergence programme of Denmark, 2011-2015
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
dwar il-Programm Nazzjonali ta' Riforma 2011
tad-Danimarka
u li tagħti Opinjoni tal-Kunsill
dwar il-Program ta' Konverġenza aġġornat tad-Danimarka,
2011-2015
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u partikolarment l-Artikoli 121(2) u
148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ tas-sorveljanza ta' pożizzjonijiet ta' baġit u s-sorveljanza
u l-koordinazzjoni ta' politika ekonomika[1], u partikolarment
l-Artikolu 9(3) tiegħu,
Wara li kkunsidra r-rakkomandazzjoni
tal-Kummissjoni Ewropea[2],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkonsulta mal-Kumitat Ekonomiku u
Finanzjarju,
Billi:
(1)              
Fis-26 ta’ Marzu 2010, il-Kunsill
Ewropew qabel mal-proposta tal-Kummissjoni Ewropea li tvara strateġija
ġdida għall-impjiegi u t-tkabbir, Ewropa 2020, imsejsa fuq
koordinazzjoni msaħħa tal-politiki ekonomiċi, li tiffoka fuq
l-oqsma ewlenin fejn jeħtieġ azzjoni biex tingħata spinta
lill-potenzjal tal-Ewropa għat-tkabbir sostenibbli u l-kompetittività.
(2)              
Fit-13 ta’ Lulju 2010, il-Kunsill
adotta rakkomandazzjoni dwar il-linji gwida ġenerali għall-politiki
ekonomiċi tal-Istati Membri u l-Unjoni (mill-2010 sal-2014) u
fil-21 ta’ Ottubru 2010, adotta deċiżjoni dwar
il-Linji gwida għall-politiki dwar l-impjiegi tal-Istati Membri[3],
li flimkien jagħmlu l-“linji gwida integrati”. L-Istati Membri ġew
mistiedna jqisu l-linji gwida integrati fil-politiki ekonomiċi u
okkupazzjonali nazzjonali tagħhom.
(3)              
Fit-12 ta’ Jannar 2011,
il-Kummissjoni adottat l-ewwel Stħarriġ Annwali tat-Tkabbir, li kien
il-bidu ta’ ċiklu ġdid ta’ governanza ekonomika fl-UE u l-ewwel
semestru Ewropew ta’ koordinazzjoni ta’ politika integrata u ex ante,
imsejsa fuq l-istrateġija Ewropa 2020. 
(4)              
Fil-25 ta’ Marzu 2011, il-Kunsill
Ewropew endorsja l-prijoritajiet għall-konsolidazzjoni fiskali u r-riforma
strutturali (bi qbil mal-konklużjonijiet tal-Kunsill
tal-15 ta’ Frar u tas-7 ta’ Marzu 2011 u b'żieda
mal-Istħarriġ Annwali tat-Tkabbir mill-Kummissjoni). Hu saħaq
fuq il-ħtieġa li tingħata prijorità lir-restawr ta’ baġits
tajbin u s-sostenibbiltà fiskali, lit-tnaqqis tal-qgħad permezz ta’
riformi fis-suq tax-xogħol u li jsiru sforzi ġodda biex jittejjeb
it-tkabbir. Talab lill-Istati Membri biex isarrfu dawn il-prijoritajiet
f'miżuri konkreti li jiġu inklużi fil-Programmi ta’ Stabbiltà
jew ta’ Konverġenza u fil-Programmi Nazzjonali ta’ Riforma.
(5)              
Fil-25 ta’ Marzu 2011, il-Kunsill
Ewropew stieden ukoll lill-Istati Membri parteċipanti fil-Patt Euro Plus
biex jippreżentaw l-impenji tagħhom fil-ħin
għall-inklużjoni fil-Programmi ta’ Stabbilità jew ta’ Konverġenza
tagħhom u fil-Programmi Nazzjonali ta’ Riforma. 
(6)              
Fid-9 ta’ Mejju 2011, id-Danimarka
ppreżentat il-Programm ta’ Konverġenza 2011 aġġornat
tagħha li jkopri l-perjodu 2011-2015 u l-Programm Nazzjonali ta’ Riforma
2011 tagħha. Sabiex jitqiesu l-konnessjonijiet bejniethom,
iż-żewġ programmi ġew ivvalutati fl-istess waqt. 
(7)              
Abbażi tal-valutazzjoni tal-Programm ta’
Konverġenza aġġornat skont ir-Regolament tal-Kunsill (KE)
Nru 1466/97, il-Kunsill huwa tal-opinjoni li x-xenarju makroekonomiku li
fuqu huwa bbażat il-Programm ta' Konverġenza huwa plawżibbli.
Filwaqt li huwa bbażat fuq preżunzzjonijiet dwar it-tkabbir kemxejn
aktar favorevoli għall-2012 u wara, huwa konformi mal-previżjoni
tas-servizzi tal-Kummissjoni għar-rebbiegħa tal-2011.
L-istrateġija baġitarja ppreżentata fil-programm ta' konverġenza
timmira biex sal-2013 id-defiċit jonqos għal taħt il-valur ta'
referenza ta' 3 %, f'konformità mar-rakkomandazzjonijiet tal-Kunsill, u
b'hekk sal-2015 jintlaħaq l-objettiv ta' terminu medju (OTM) rivedut ta'
bilanċ baġitarju strutturali ta' mhux anqas minn -0,5 % tal-PDG
u sal-2020 jinkiseb il-bilanċ baġitarju. Il-perkors
tal-aġġustament lejn dan l-objettiv huwa xieraq. Il-miżuri
inklużi fil-programm u adottati mill-Parlament fir-rebbiegħa tal-2010
huma meqjusa bħala adegwati bħala appoġġ għall-miri
baġitarji u għandhom jirrappreżentaw sforz fiskali annwali ta'
madwar 1 % tal-PDG matul il-perjodu 2011-2013. Id-Danimarka se tilħaq
l-objettiv ta' terminu medju fi ħdan il-limitu taż-żmien previst
tal-programm. Ir-riskji għall-miri baġitarji huma bbilanċjati
b'mod ġenerali.
(8)              
L-ekonomija tad-Danimarka bdiet tnaqqas il-pass
fl-2007 fil-kuntest tal-korrezzjoni fis-suq tal-proprjetà immobbli li
kkontribwixxiet għal problemi bankarji domestiċi, li mbagħad
iggravaw minħabba ż-żieda fl-insolvenzi u fil-qgħad. Ir-riċessjoni
kienet waħda ħarxa, il-produzzjoni naqset bi 8 % bejn
il-ħarifa tal-2007 u r-rebbiegħa tal-2009, u fl-2010 r-rata
tal-qgħad laħqet is-7,4 %. Ir-rata tal-qgħad naqset minn
79,8 % fl-2008 għal 76,1% fl-2010, u din affettwat
liż-żgħażagħ b'mod partikolari. Il-produzzjoni bdiet
tirkupra fl-2009 u t-tkabbir reali tal-PDG laħaq it-2,1 % fl-2010.
L-irkupru kien xprunat minn domanda domestika sostnuta (minħabba wkoll
l-espansjoni fiskali), titjib qawwi fl-inventarju u l-irkupru sod tal-imsieħba
kummerċjali prinċipali tad-Danimarka.
(9)              
Stabilizzaturi awtomatiċi u miżuri
relatati mal-kriżi kkaġunaw bidla fil-bilanċ
tal-amministrazzjoni pubblika minn bilanċ favorevoli ta' 3,2 %
tal-PDG fl-2008 għal defiċit ta' 2,7 % tal-PDG fl-2009. Abbażi
tan-notifka tad-Danimarka fir-rebbiegħa 2010 li d-defiċit
tal-baġit se jaqbeż il-5 % tal-PDG fl-2010, f'Lulju 2010
nfetħet proċedura ta' żbilanċ [defiċit]
eċċessiv għad-Danimarka. Għalkemm is-sena l-oħra
d-dħul mhux mistenni u ta' natura temporanja li kien marbut mat-tassazzjoni
fuq ir-rendiment tal-pensjonijiet wassal għal stabilizzazzjoni
tad-defiċit tal-baġit għal 2,7 % tal-PDG,
il-previżjoni tas-servizzi tal-Kummissjoni tar-rebbiegħa 2011 qed
tistenna li d-defiċit se jerġa jiżdied għal madwar 4 %
tal-PDG fl-2011. Dan jenfasizza l-ħtieġa ta' sforzi ta'
konsolidazzjoni kontinwi u ambizzjużi matul l-2012. Konsegwentement,
l-implikazzjoni hija implimentazzjoni stretta tal-miżuri adottati
fil-Ftehim ta' Konsolidazzjoni tal-2010 u l-kontroll tan-nefqa kif ippreżentat
fil-Programm ta' Konverġenza sabiex tiżgura l-korrezzjoni
tad-defiċit eċċessiv sal-2013. 
(10)          
Għall-ksib tal-miri baġitarji huwa
importanti li jkun hemm kontroll strett li jevita l-infiq eċċessiv
rikorrenti fil-livelli tal-amministrazzjonijiet lokali u reġjonali.
Fl-aħħar 20 sena, l-infiq pubbliku qabeż il-miri
baġitarji b'mod kontinwu. Il-gvern diġà ħa l-miżuri sabiex
din il-kwistjoni tkun indirizzata u qed jippjana l-introduzzjoni ta' skema
ġdida għall-kontroll tal-infiq, ikkontrollata mill-Kunsill Ekonomiku
Daniż, kif deskritt fil-Programm ta' Konverġenza
(11)          
Minħabba fatturi demografiċi,
il-popolazzjoni li taħdem tad-Danimarka (bejn il-15 u l-64 sena) se tonqos
b'madwar 1,5 % bejn l-2010 u l-2025 u bi kważi 5 % sal-2040. Fuq
perjodu ta' żmien medju, l-irkupru ekonomiku jista' jwassal
għat-trażżin tas-suq tax-xogħol kif ġara matul is-snin
tal-boom. Minkejja rata ġà għolja tal-parteċipazzjoni
tal-ħaddiema, għad hemm lok għaż-żieda addizzjonali
fil-provvista tal-ħaddiema. L-irtirar bikri fuq bażi volontarja huwa
mifrux fost il-persuni ta' bejn is-60 u l-64 sena li jirriżulta f'rata
tal-impjieg ta' 40 % biss fost dawk tal-etajiet bejn is-60-64. Barra minn
hekk, 10 % mill-popolazjoni li taħdem li huma taħt l-40 sena
huma benefiċjarji tal-pensjoni tal-invalidità jew jinsabu f'impjieg
flessibbli (impjieg issussidjat). 
(12)          
Mill-1995 'l hawn kien hemm xejra 'l isfel
fit-tkabbir tal-produttività, u waħda mir-raġunijiet potenzjali
kienet il-prestazzjoni dgħajfa fl-edukazzjoni. Id-Danimarka għadha
tonfoq b'mod ġeneruż fis-sistema tal-edukazzjoni tagħha,
iżda l-eżiti edukazzjonali f'bosta oqsma ewlenin, huma biss medji u
d-Danimarka tinsab fir-raba' post fil-klassifikazzjoni l-aktar baxxa tal-edukazzjoni
taż-żgħażagħ fl-UE. Fl-2009, 70,1 % biss
mill-popolazzjoni tal-etajiet bejn l-20 u l-24 sena spiċċaw
għall-inqas mill-edukazzjoni tal-ogħla sekondarja (meta mqabbel
mal-medja tal-UE ta' 78,6 %) u r-riżultati PISA huma medji. Ir-rati tat-tluq bikri mill-istituzzjonijiet
vokazzjonali u taż-żgħażagħ huma relattivament
għoljin, bi kważi 50 % tal-istudenti fit-taħriġ
vokazzjonali li jitilqu qabel iż-żmien. Barra
minn hekk, 10 snin wara li jkunu telqu mill-iskola primarja madwar
20 fil-mija taż-żgħażagħ ma spiċċawx
mill-edukazzjoni fil-livell ogħla mis-sekondarja minuri. It-titjib
fil-kwalità tas-sistema tal-edukazzjoni għandu jgħin ukoll fil-futur
biex jiġu evitati l-iżbilanċi li jeżistu bejn
il-ħiliet fis-suq tax-xogħol, u li attwalment jindikaw
eċċess possibbli ta' ħaddiema mingħajr sengħa u nuqqas
ta' ħaddiema bis-sengħa. It-tkabbir tal-produttività kien
partikolarment dgħajjef fis-setturi tal-bini u tas-servizzi. Dan huwa
l-każ, b'mod partikolari fis-servizzi lokali, fis-settur tan-negozju,
fil-kummerċ tal-operaturi ekonomiċi, u fis-servizzi personali, fejn
livelli baxxi ta' kompetizzjoni f'ċerti setturi, pereżempju,
l-ostakli kbar għad-dħul fis-suq jistgħu jwasslu
għall-allokazzjoni subottima tar-riżorsi. Il-liġijiet dwar
l-ippjanar tal-użu tal-art huma stretti, u għalhekk jillimitaw il-possibbiltajiet
biex ekonomiji ta' skala jtejbu l-produttività fis-settur tan-negozju. Sabiex
jiġi indirizzat il-fatt li l-akkwist pubbliku miftuħ ikopri biss
madwar 25 % tal-akkwist pubbliku, il-gvern vara strateġija li
għandha fil-mira tagħha ż-żieda fil-kompetizzjoni fi
ħdan is-servizzi pubbliċi billi l-akkwist pubbliku jiżdied
gradwalment fil-muniċipalitajiet u r-reġjuni, u stabbilixxa mira
ġdida għal muniċipalitajiet biex sal-2015 31,5 %
tal-akkwist kollu jkun pubbliku.
(13)          
Id-dejn tal-unitajiet domestiċi f'termini ta'
PDG huwa l-ogħla fl-UE. Iż-żieda fid-dejn, li kienet xprunata
mill-perjodu ta' prosperità fis-settur tad-djar bejn l-2004 u l-2007,
toħloq riskji potenzjali għall-ekonomija u għall-istabbiltà
finanzjarja. Għalkemm dawn ir-riskji ttaffew minħabba
l-karatteristiċi tas-suq tal-bonds sofistikat tad-Danimarka
appoġġat minn ipoteki u minn qagħda finanzjarja globalment soda
fil-maġġoranza tal-unitajiet domestiċi (l-attivi jissuperaw
il-passivi bil-bosta), iddaħħlu biss miżuri limitati biex
jittaffew il-flutwazzjonijiet proċikliċi fil-preżżijiet
tad-djar fil-kuntest immedjat tal-korrezzjoni tal-prezzijiet tad-djar.
(14)          
Id-Danimarka ħadet għadd ta' impenji
skont il-Patt Euro Plus[4]. Għat-titjib
fis-sostenibbiltà fiskali, intlaħaq ftehim għat-tisħiħ
tal-leġiżlazzjoni dwar is-sanzjonijiet fir-rigward tal-kontroll
tal-infiq fil-livell lokali. Il-gvern ippreżenta proposta dwar
skema tad-dota għall-iffaċilitar tar-riżoluzzjonijiet privati
sabiex jiġu mgħejuna l-banek bi problemi u tittejjeb l-istabbiltà
fnanzjarja. Il-miżuri għall-impjiegi jiffokaw fuq it-tkabbir
tal-impjiegi billi jestendu t-tul tal-ħajja tax-xogħol.
Għat-tkabbir fil-kompetittività Pakkett dwar il-Kompetizzjoni li
jinkludi inizjattivi konkreti jimmira primarjament is-setturi tal-bini u
tas-servizzi. Dawn l-impenji jirreferu għall-erba' oqsma tal-patt.
Kumplessivament, il-miżuri jikkoinċidu ma' dawk li ttieħdu
fis-segwitu tal-Istħarriġ tat-Tkabbir Annwali u javvanzaw lejn
il-miri tal-Ewropa 2020, notevolment fil-qasam tal-impjiegi. Għalkemm
diġà ddaħħlu bosta mill-impenji li tħabbru, miżuri
importanti għat-titjib fid-dixxiplina baġitarja (fil-livell lokali) u
għat-tkabbir tal-impjiegi għandhom jiġu implimentati fil-futur
imminenti. Dawn l-impenji kienu vvalutati u ttieħdu f'kunsiderazzjoni
fir-rakkomandazzjonijiet.
(15)          
Il-Kummissjoni vvalutat il-Programm ta'
Konverġenza u l-Programm Nazzjonali ta' Riforma, inklużi l-impenji
tal-Patt Euro Plus[5]. Qieset mhux biss
ir-rilevanza tagħhom għall-politika fiskali u soċjoekonomika
sostenibbli fid-Danimarka iżda wkoll kemm dawn jikkonformaw mar-regoli u
l-gwida tal-UE, fid-dawl tal-ħtieġa tat-tisħiħ
tal-governanza ekonomika kumplessiva tal-Unjoni Ewropea billi jiġi
pprovdut kontribut fil-livell tal-UE għad-deċiżjonijiet nazzjonali
futuri. Fid-dawl ta' dan, il-Kummissjoni tqis li l-isforzi ta' konsolidazzjoni
kontinwi u ambizzjużi għandhom ikunu segiwti matul l-2011 u wara.
Għandhom jittieħdu aktar passi sabiex tiżdied il-provvista
tal-ħaddiema billi jitnaqqas l-irtirar bikri u jiġu mmirati gruppi
partikolari, biex titjieb il-kwalità fl-edukazzjoni, tissaħħaħ
il-kompetizzjoni fis-setturi ewlenin u s-suq tal-proprjetà immobbli jkun
stabilizzat aktar. 
(16)          
Fid-dawl ta' din il-valutazzjoni, filwaqt li qies
ukoll ir-Rakkomandazzjoni tal-Kunsill skont l-Artikolu 126(7) tat-Trattat
dwar il-Funzjonament tal-Unjoni Ewropea
tat-2 ta' Ġunju 2010, il-Kunsill eżamina
l-aġġornament tal-2011 tal-Programm ta' Konverġenza
tad-Danimarka u l-opinjoni tiegħu[6] hija riflessa b'mod
partikolari fir-rakkomandazzjonijeit tiegħu deskritti hawn taħt il
punt (1). Filwaqt li qies il-konklużjonijiet tal-Kunsill Ewropew
tal-25 ta' Marzu 2011, il-Kunsill eżamina l-Programm
Nazzjonali ta' Riforma tad-Danimarka.
JIRRAKKOMANDA li d-Danimarka
għandha tieħu azzjoni matul il-perjodu 2011-2012 biex:
(1)                   
Timplimenta kif ippjanat matul l-2011 u l-2012
il-miżuri tal-konsolidazzjoni fiskali u tikkoreġi d-defiċit
eċċessiv sal-2013. Taċċellera t-tnaqqis fid-dejn
tal-amministrazzjoni pubblika fil-każ li l-kundizzjonijiet ekonomiċi
jmorru aħjar milli huwa mistenni attwalment. Tintroduċi l-kontrolli
tan-nefqa billi tadotta l-limiti multiannwali vinkolanti fuq l-infiq
għall-gvernijiet lokali, reġjonali u dawk ċentrali li huma
konsistenti mal-miri ġenerali kumplessivi tal-baġit fuq terminu
medju.
(2)                   
Tneħħi gradwalment kif kien ippjanat
l-iskema tal-pensjoni tal-irtirar bikri fuq bażi volontarja (VERP),
tirriforma l-pensjoni tal-invalidità u timmira aħjar l-iskemi tal-impjieg
issussidjat (is-sistema "flessimpjieg") lejn il-gruppi l-aktar
vulnerabbli.
(3)                   
Tħaffef l-implimentazzjoni ta' riformi
għat-titjib fil-kwalità tas-sistema tal-edukazzjoni. Tnaqqas ir-rati
tat-tluq bikri mill-iskola, partikolarment fis-settur tat-taħriġ
vokazzjonali, u żżid l-għadd tal-postijiet tal-apprendistat
disponibbli. 
(4)                   
Tieħu l-passi għat-tneħħja
tal-ostakli għall-kompetizzjoni, b'mod partikolari fis-servizzi lokali u
fis-settur tan-negozju, billi tirrevedi l-leġiżlazzjoni dwar
l-użu tal-art u billi jinfetaħ l-akkwist pubbliku
fil-muniċipalitajiet u r-reġjuni.
(5)                   
Filwaqt li tkompli tappoġġa
l-istabbilizzazzjoni attwali tas-suq tal-proprjetà immobbli wara l-korrezzjoni
reċenti tal-prezzijiet, tieħu azzjoni preventiva sabiex l-istabbiltà
fuq terminu medju fis-suq tad-djar u tas-sistema finanzjarja
jissaħħu, inkluż permezz ta' riformi fis-sistemi tal-ipoteki u
tat-tassazzjoni fuq il-proprjetà. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               ĠU C , , p. .
[3]               Miżmuma għall-2011 bid-Deċiżjoni
tal-Kunsill 2011/308/UE tad-19 ta' Mejju 2011.
[4]               Aktar dettalji dwar il-garanziji li ngħataw skont
il-Patt Euro Plus jinsabu f'SEC(2011) 713.
[5]               SEC(2011) 713.
[6]               Kif previst fl-Artikolu 9(3) tar-Regolament tal-Kunsill
(KE) Nru 1466/97.